O‘zbekiston Respublikasi Moliya vazirligi huzuridagi Davlat moliyaviy nazorati inspeksiyasi faoliyatini tashkil etish chora-tadbirlari to‘g‘risida

O‘zbekiston Respublikasi Prezidentining “O‘zbekiston Respublikasi Davlat budjeti xarajatlarining samaradorligini yanada oshirish va davlat moliyaviy nazorati organlari faoliyatini takomillashtirish to‘g‘risida” 2022-yil 14-fevraldagi PQ-128-son qaroriga muvofiq Vazirlar Mahkamasi qaror qiladi:
 1. Kuyidagilar:
 O‘zbekiston Respublikasi Prezidentining “O‘zbekiston Respublikasi Davlat budjeti xarajatlarining samaradorligini yanada oshirish va davlat moliyaviy nazorati organlari faoliyatini takomillashtirish to‘g‘risida” 2022-yil 14-fevraldagi PQ-128-son qaroriga asosan O‘zbekiston Respublikasi Moliya vazirligi tarkibidagi Davlat moliyaviy nazorati departamenti va uning hududiy boshqarmalari negizida Moliya vazirligi huzuridagi Davlat moliyaviy nazorati inspeksiyasi (keyingi o‘rinlarda — Inspeksiya) tashkil etilganligi;
 Vazirlar Mahkamasining “Moliya vazirligi huzurida davlat moliyaviy nazorati inspeksiyasi faoliyatini tashkil etish hamda budjet tashkilotlarida moliyaviy nazoratni takomillashtirish chora-tadbirlari to‘g‘risida” 2022-yil 24-martdagi 129-son qaroriga muvofiq Inspeksiya markaziy apparatining tuzilmasi va hududiy boshqarmalarining namunaviy tuzilmasi tasdiqlanganligi ma’lumot uchun qabul qilinsin.
 2. Quyidagilarni nazarda tutuvchi:
 a) O‘zbekiston Respublikasi Moliya vazirligi huzuridagi Davlat moliyaviy nazorati inspeksiyasi to‘g‘risidagi nizom 1-ilovaga muvofiq tasdiqlansin:
 Inspeksiyaning maqomi va uning faoliyatini tashkil etish asoslari, vazifalari va funksiyalari hamda huquqlari va javobgarligi;
 Inspeksiya tomonidan budjet qonunchiligiga rioya etilishini ta’minlash bo‘yicha budjet tashkilotlari bilan birgalikda tizimli ravishda profilaktika ishlarini olib borish;
 masofaviy nazoratni faol qo‘llash va axborot texnologiyalaridan foydalanish orqali faoliyat samaradorligini oshirish;
 davlat xaridlarida qonunchilik hujjatlarida belgilangan talablarga rioya etilishi ustidan moliyaviy nazoratni amalga oshirish;
 Inspeksiya tizimida korrupsiya va boshqa qonunbuzarliklarning oldini olish bo‘yicha choralar ko‘rish, shuningdek, ularni aniqlash, tahlil qilish va yuzaga keltiruvchi omillarini bartaraf etish;
 Inspeksiyaning faoliyatiga oid ma’lumotlar va nazorat tadbirlari natijalari yuzasidan hisobotlarni keng jamoatchilikka yetkazib borish.
 b) O‘zbekiston Respublikasi Moliya vazirligi huzuridagi Davlat moliyaviy nazorati inspeksiyasini ijtimoiy rivojlantirish va xodimlarni moddiy rag‘batlantirish jamg‘armasi to‘g‘risidagi nizom 2-ilovaga muvofiq tasdiqlansin:
 O‘zbekiston Respublikasi Moliya vazirligi huzuridagi Davlat moliyaviy nazorati inspeksiyasini ijtimoiy rivojlantirish va xodimlarni moddiy rag‘batlantirish jamg‘armasini (keyingi o‘rinlarda — Jamg‘arma) tashkil etish hamda mablag‘larini shakllantirish;
 Jamg‘arma mablag‘lari hisobini yuritish va mablag‘lardan foydalanish maqsadlari;
 Jamg‘arma bo‘yicha daromadlar va xarajatlar smetalarini tuzish va ularga o‘zgartirishlar kiritish;
 Jamg‘arma mablag‘lari hisobidan Inspeksiya va uning hududiy boshqarmalari xodimlarini moddiy rag‘batlantirish tartibi;
 Jamg‘arma mablag‘lari tushumi va xarajatlari to‘g‘risida hisobotlar tayyorlash hamda maqsadli ishlatilishini ta’minlash.
 3. O‘zbekiston Respublikasi Hukumatining 3-ilovaga muvofiq ayrim qarorlariga o‘zgartirish va qo‘shimchalar kiritilsin.
 4. O‘zbekiston Respublikasi Hukumatining 4-ilovaga muvofiq ayrim qarorlari o‘z kuchini yo‘qotgan deb hisoblansin.
 5. Mazkur qarorning bajarilishini nazorat qilish O‘zbekiston Respublikasi Bosh vazirining moliya-iqtisodiyot va kambag‘allikni qisqartirish masalalari bo‘yicha o‘rinbosari — iqtisodiy taraqqiyot va kambag‘allikni qisqartirish vaziri J.A. Qo‘chqorov va O‘zbekiston Respublikasi moliya vaziri T.A. Ishmetov zimmasiga yuklansin.
 1. Ushbu Nizom O‘zbekiston Respublikasi Moliya vazirligi huzuridagi Davlat moliyaviy nazorati inspeksiyasi (keyingi o‘rinlarda — Inspeksiya) va uning hududiy boshqarmalarining maqomini, vazifalari va funksiyalarini, huquqlari va javobgarligini hamda faoliyatini tashkil etish tartibini belgilaydi.
 2. Inspeksiya moliyaviy huquqbuzarliklar profilaktikasini, O‘zbekiston Respublikasi budjet tizimi budjetlari (keyingi o‘rinlarda — budjet tizimi budjetlari) mablag‘larining maqsadli sarflanishini, moliyaviy nazorat obyektlari tomonidan budjet qonunchiligiga, shuningdek, budjet va smeta-shtat intizomiga rioya etilishi ustidan nazoratni amalga oshiruvchi davlat moliyaviy nazorat organi hisoblanadi.
 3. Inspeksiya o‘z faoliyatida O‘zbekiston Respublikasi Konstitutsiyasiga, O‘zbekiston Respublikasi Oliy Majlisi palatalarining qarorlariga, Budjet kodeksi va boshqa qonunlarga, O‘zbekiston Respublikasi Prezidentining farmonlari, qarorlari va farmoyishlariga, O‘zbekiston Respublikasi Vazirlar Mahkamasining qarorlari va farmoyishlariga, ushbu Nizomga, shuningdek, boshqa qonunchilik hujjatlariga amal qiladi.
 4. Inspeksiyaning o‘z vakolatlari doirasida qabul qilingan qarorlari davlat boshqaruvi organlari va xo‘jalik birlashmalari, mahalliy ijro etuvchi hokimiyat organlari, boshqa tashkilotlar va ularning mansabdor shaxslari hamda fuqarolar tomonidan bajarilishi majburiy hisoblanadi.
 5. Inspeksiya idoraviy jihatdan O‘zbekiston Respublikasi Moliya vazirligiga qarashli va o‘z faoliyatida bevosita O‘zbekiston Respublikasi Moliya vaziriga bo‘ysunadi va hisobot beradi.
 Inspeksiya yuridik shaxs hisoblanadi, mustaqil balansga, O‘zbekiston Respublikasi Moliya vazirligi G‘aznachiligida shaxsiy g‘azna hisobvaraqlariga, O‘zbekiston Respublikasi Davlat gerbi tasviri tushirilgan va o‘z nomi davlat tilida yozilgan muhrga va blankalarga ega bo‘ladi.
 Inspeksiya xodimi lavozimiga malaka sertifikatiga ega bo‘lmagan (moliyaviy nazorat funksiyasi yuklatilmagan lavozimlardan tashqari) shaxslarni ishga qabul qilishga hamda ularning ushbu tizimlarda faoliyat yuritishiga yo‘l qo‘yilmaydi, bundan xalqaro sertifikatga ega bo‘lgan shaxslar mustasno.
 6. Qoraqalpog‘iston Respublikasi, viloyatlar va Toshkent shahar davlat moliyaviy nazorati boshqarmalari (keyingi o‘rinlarda — hududiy boshqarmalar) yuridik shaxs hisoblanmaydi, o‘z nomi davlat tilida yozilgan muhrga va O‘zbekiston Respublikasi Davlat gerbi tasviri tushirilgan blankalarga ega bo‘ladi hamda o‘z faoliyatida bevosita Inspeksiyaga bo‘ysunadi va hisobot beradi.
 7. Inspeksiyaning rasmiy nomi:
 a) davlat tilida:
 to‘liq nomi — O‘zbekiston Respublikasi Moliya vazirligi huzuridagi Davlat moliyaviy nazorati inspeksiyasi, qisqartirilgan nomi — Davlat moliyaviy nazorati inspeksiyasi;
 b) ingliz tilida:
 to‘liq nomi — State financial control Inspectorate of the Ministry of Finance of the Republic of Uzbekistan, qisqartirilgan nomi — State financial control Inspectorate;
 v) rus tilida:
 to‘liq nomi — Gosudarstvennaya inspeksiya finansovogo kontrolya pri Ministerstve finansov Respubliki Uzbekistan, qisqartirilgan nomi — Gosudarstvennaya inspeksiya finansovogo kontrolya.
 8. Quyidagilar Inspeksiya va uning hududiy boshqarmalarining asosiy vazifalari hisoblanadi:
 budjet tashkilotlarida budjet mablag‘larini boshqarish va budjet hisobini yuritish bo‘yicha maxsus avtomatlashtirilgan dasturiy mahsulotlar vositasida budjet tashkilotlarining moliyaviy faoliyatini doimiy monitoring qilish orqali budjet tashkilotlarida ish haqi va unga tenglashtirilgan to‘lovlarning to‘g‘ri hisoblanishini nazorat qilish va ortiqcha to‘lovlarning oldini olish;
 budjet qonunchiligiga rioya etish bo‘yicha budjet tashkilotlari bilan tizimli asosda profilaktika ishlarini olib borish;
 budjet tashkilotlarida aniqlanayotgan pul mablag‘lari va moddiy boyliklarni talon-toroj qilish, kamomadlarga yo‘l qo‘yish, xarajatlar smetasi va shtatlar jadvallarini tuzish, tasdiqlash hamda ijro etish tartibini buzish va budjet qonunchiligini boshqacha tarzda buzish holatlarini chuqur tahlil qilish va ular sodir etilishi shart-sharoitlarini bartaraf qilish bo‘yicha aniq chora-tadbirlarni ishlab chiqish;
 masofaviy nazoratni keng ko‘lamda qo‘llash, zamonaviy axborot texnologiyalari va ma’lumotlar bazasi vositasida tekshirish obyektlari va maqsadlarini aniqlash yo‘li bilan kam samarali taftishlarni qisqartirish bilan bir vaqtda budjet tashkilotlarini tekshirish samaradorligini oshirish;
 O‘zbekiston Respublikasining Davlat budjeti mablag‘lari va budjet tashkilotlarining budjetdan tashqari jamg‘armalari mablag‘laridan foydalanishda budjet qonunchiligiga hamda budjet va smeta-shtat intizomiga rioya etilishi ustidan moliyaviy nazoratni amalga oshirish;
 budjet tizimi budjetlari mablag‘lari, shuningdek, O‘zbekiston Respublikasi tomonidan yoki davlat kafolati ostida jalb qilingan mablag‘lar hisobidan amalga oshirilgan qurilish obyektlarida nazorat o‘lchovi hamda amalga oshirilgan to‘lovlar haqiqatda bajarilgan ish hajmiga muvofiqligi ustidan nazoratni amalga oshirish;
 davlat xaridlarida budjet buyurtmachilari tomonidan qonunchilik hujjatlarida belgilangan talablarga rioya etilishi ustidan nazoratni amalga oshirish;
 O‘zbekiston Respublikasi tomonidan yoki davlat kafolati ostida jalb qilingan mablag‘lar, shuningdek, insonparvarlik yordami va texnik ko‘maklashish mablag‘laridan maqsadli foydalanilishi ustidan moliyaviy nazoratni amalga oshirish;
 davlat maqsadli jamg‘armalari va belgilangan tartibda tashkil etilgan boshqa jamg‘armalar mablag‘laridan foydalanishda qonunchilikka rioya etilishi ustidan nazoratni amalga oshirish;
 o‘z vakolatlari doirasida jismoniy va yuridik shaxslarning murojaatlarini ko‘rib chiqish hamda ularning huquqlari, erkinliklari va qonuniy manfaatlariga rioya etilishini ta’minlash;
 Inspeksiya tizimida mansab vakolatini suiiste’mol qilish va boshqa korrupsiyaviy holatlarning oldini olish.
 9. Inspeksiya va uning hududiy boshqarmalari o‘zlariga yuklatilgan vazifalarga muvofiq quyidagi funksiyalarni bajaradi:
 a) budjet tashkilotlarida budjet mablag‘larini boshqarish va budjet hisobini yuritish bo‘yicha maxsus avtomatlashtirilgan dasturiy mahsulotlar vositasida budjet tashkilotlarining moliyaviy faoliyatini doimiy monitoring qilish orqali budjet tashkilotlarida ish haqi va unga tenglashtirilgan to‘lovlarning to‘g‘ri hisoblanishini nazorat qilish va ortiqcha to‘lovlarning oldini olish sohasida:
 xarajatlar smetasiga kiritilgan budjetdan ajratiladigan mablag‘larning haqqoniyligi va ularning amaldagi normativlarga muvofiqligini o‘rganish;
 mehnatga haq to‘lash bo‘yicha belgilangan razryadlarga, lavozim maoshlari, ustamalar, ish haqiga qo‘shimchalar va boshqa to‘lovlar miqdorlariga rioya etilishini o‘rganish asosida ortiqcha to‘lovlarning oldini olish;
 xodimlarning belgilab qo‘yilgan cheklangan umumiy soniga, xodimlarning toifalari o‘rtasidagi o‘zaro nisbat normativlariga, namunaviy shtat normativlariga rioya etilishi yuzasidan nazoratni amalga oshirish;
 tarifikatsiya ro‘yxatlarini tuzishning qonunchilik hujjatlari bilan belgilangan tartibi va normativlariga rioya etilishi yuzasidan moliyaviy nazoratni amalga oshirish.
 b) budjet qonunchiligiga rioya etish bo‘yicha budjet tashkilotlari bilan tizimli asosda profilaktika ishlarini olib borish sohasida:
 budjet tizimi budjetlari xarajatlarini rejalashtirish davrida profilaktika ishlarini kuchaytirish va uning samaradorligini oshirish;
 elektron tarzda budjet tizimi budjetlari, O‘zbekiston Respublikasi Moliya vazirligi huzuridagi jamg‘armalar mablag‘larining harakati to‘g‘risida tegishli manbalardan olinadigan ma’lumotlarni tahlil qilish asosida moliyaviy huquqbuzarliklar sodir etilishi xavfi mavjud bo‘lgan moliyaviy nazorat obyektida profilaktika ishlarini olib borish;
 hududiy moliya organlari va g‘aznachilik bo‘linmalarida budjet qonunchiligiga rioya etilishini ta’minlash yuzasidan profilaktika ishlarini olib borish;
 v) budjet tashkilotlarida aniqlanayotgan pul mablag‘lari va moddiy boyliklarni talon-toroj qilish, kamomadlarga yo‘l qo‘yish, xarajatlar smetasi va shtatlar jadvallarini tuzish, tasdiqlash hamda ijro etish tartibini buzish va budjet qonunchiligini boshqacha tarzda buzish holatlarini chuqur tahlil qilish va ular sodir etilishi shart-sharoitlarini bartaraf qilish bo‘yicha aniq chora-tadbirlarni ishlab chiqish sohasida: 
 moliyaviy huquqbuzarliklar profilaktikasini olib borish uchun ma’lumotlar bazasini shakllantirish, umumlashtirish va hisobini yuritish;
 budjet tizimi budjetlari va O‘zbekiston Respublikasi Moliya vazirligi huzuridagi jamg‘armalar mablag‘laridan foydalanishda masofadan kuzatish tizimini va kameral nazoratni joriy etish orqali tekshirishlar samaradorligini oshirish; 
 moliyaviy nazorat va huquqbuzarliklar profilaktikasi shakllari hamda usullarini yanada takomillashtirish bo‘yicha takliflar ishlab chiqish; 
 g) masofaviy nazoratni keng ko‘lamda qo‘llash, zamonaviy axborot texnologiyalari va ma’lumotlar bazasi vositasida tekshirish obyektlari va maqsadlarini aniqlash yo‘li bilan kam samarali taftishlarni qisqartirish bilan bir vaqtda budjet tashkilotlarini tekshirish samaradorligini oshirish sohasida:
 vazirliklar va idoralar bilan real vaqt rejimida axborot almashinuvi orqali budjet qonunchiligini buzish xavfini tahlil qilish;
 “Elektron nazoratchi-taftishchi” dasturiy majmuasi orqali aniqlangan xavflarni joyiga chiqqan holda o‘rganish va axborot tizimini takomillashtirish bo‘yicha takliflar ishlab chiqish;
 modul asosida davlat moliyaviy nazorati obyektining muayyan davr uchun ayrim masalalar bo‘yicha faoliyatini mavzuli nazorat qilish;
 bir hudud yoki sohada aniqlangan xarakterli moliyaviy huquqbuzarliklar yuzasidan respublika hududidagi nazorat obyektlarida tizimli moliyaviy nazoratni amalga oshirish;
 moliyaviy huquqbuzarliklarning sodir etilishi sabablarini va ularga imkon yaratuvchi shart-sharoitlarni bartaraf etish bo‘yicha moliyaviy nazorat obyektlariga bajarilishi majburiy bo‘lgan ko‘rsatmalar kiritish;
 moliyaviy huquqbuzarliklarning sodir etilishi sabablarini tahlil qilish asosida ularga yo‘l qo‘ymaslik yuzasidan tegishli takliflar ishlab chiqish.
 d) O‘zbekiston Respublikasining Davlat budjeti mablag‘lari va budjet tashkilotlarining budjetdan tashqari jamg‘armalari mablag‘larini shakllantirish va ulardan foydalanishda budjet qonunchiligiga hamda budjet va smeta-shtat intizomiga rioya etilishi ustidan moliyaviy nazoratni amalga oshirish sohasida:
 O‘zbekiston Respublikasi Davlat budjeti va budjet tashkilotlarining budjetdan tashqari jamg‘armalari mablag‘laridan maqsadli foydalanilishda budjet qonunchiligiga rioya etilishi yuzasidan davlat moliyaviy nazoratini amalga oshirish;
 budjet tashkilotlarining budjetdan tashqari jamg‘armalari daromadlarining hisoblanishi va o‘z vaqtida undirilishida qonunchilik hujjatlariga rioya etilishi yuzasidan davlat moliyaviy nazoratini amalga oshirish;
 hisobot yili yakuni bo‘yicha jamoatchilik fikri asosida shakllantirilgan tadbirlarning bajarilishini yakuniy nazoratdan o‘tkazish;
 O‘zbekiston Respublikasining chet eldagi diplomatik muassasalari tomonidan milliy va chet el valyutasidagi mablag‘lardan to‘g‘ri va maqsadli foydalanilishi yuzasidan davlat moliyaviy nazoratini amalga oshirish;
 budjet ssudalaridan maqsadli foydalanilishi yuzasidan davlat moliyaviy nazoratini amalga oshirish;
 budjet tizimi budjetlaridan subsidiyalar ajratilishida qonunchilik hujjatlariga rioya qilinishi yuzasidan davlat moliyaviy nazoratini amalga oshirish;
 budjet tashkilotlarining budjetdan tashqari jamg‘armalarini shakllantirish va ulardan foydalanish tartibiga rioya etilishi yuzasidan davlat moliyaviy nazoratini amalga oshirish;
 qonunchilik hujjatlarining oldingi taftishda yoki tekshirishda aniqlangan buzilishi holatlarini bartaraf etish yuzasidan nazorat tartibidagi tekshirishlarni tashkil etish;
 davlat moliyaviy nazorati hujjatlarini umumlashtirish, ular yuzasidan tegishli axborotlar va takliflar tayyorlash;
 davlat moliyaviy nazorati natijalarida aniqlangan xato-kamchiliklarni bartaraf etish, maqsadsiz va noqonuniy xarajatlarni, pul mablag‘lari va tovar-moddiy boyliklar kamomadini undirish yuzasidan, nazorat obyekti aybdor shaxslarini javobgarlikka tortish yuzasidan taqdimnoma va ko‘rsatmalar tayyorlash;
 nazorat tadbirlarini muvofiqlashtirish va metodik jihatdan ta’minlash;
 ma’muriy javobgarlikka olib keladigan qonunchilik hujjatlarini buzish holatlari bo‘yicha o‘z vakolati doirasida bayonnomalar tuzish;
 davlat moliyaviy nazorati natijalari bo‘yicha topshirilgan hujjatlar yuzasidan huquqni muhofaza qiluvchi organlar tomonidan qabul qilingan va sud organlari tomonidan chiqarilgan qarorlar bo‘yicha budjet qonunchiligi buzilishi bartaraf etilishi monitoringini olib borish;
 e) budjet tizimi budjetlari mablag‘lari, shuningdek, O‘zbekiston Respublikasi tomonidan yoki davlat kafolati ostida jalb qilingan mablag‘lar hisobidan amalga oshirilgan qurilish obyektlarida nazorat o‘lchovi hamda amalga oshirilgan to‘lovlar haqiqatda bajarilgan ish hajmiga muvofiqligi ustidan nazoratni amalga oshirish sohasida;
 O‘zbekiston Respublikasi Davlat budjeti mablag‘lari hisobidan qurilish ishlari uchun amalga oshirilgan to‘lovlarni haqiqatda bajarilgan ish hajmiga muvofiqligi ustidan nazoratni amalga oshirish;
 “Shaffof qurilish” milliy axborot tizimidan hamda zamonaviy axborot texnologiyalaridan va ma’lumotlar bazasidan foydalangan holda keng qamrovli masofaviy (kameral) nazorat va monitoring olib borish;
 tegishli elektron hujjatlarni tahlil qilish yo‘li bilan moliyalashtirilgan mablag‘ miqdoriga mos ravishda haqiqatda bajarilgan qurilish hajmi monitoringini olib borish;
 pudratchining tanlanishi va tender (tanlov) o‘tkazilishida qonunchilik hujjatlariga rioya etilganligini o‘rganish;
 tegishli mutaxassislarni jalb qilgan holda obyektda bajarilgan qurilish ishlari sifatini o‘rganish;
 qonunchilik hujjatlari asosida belgilangan pudrat tashkilotlari hamda qurilish ishlarining loyiha-smeta hujjatlarini ishlab chiqish bilan bir vaqtda amalga oshiriladigan obyektlarda buyurtmachi va pudratchi tashkilotlar o‘rtasida qurilish materiallari, mashina va mexanizmlar, uskuna va jihozlar, ishchilarning ish soati va pudratchining boshqa xarajatlari, obyekt uchun tayyorlangan qurilish materiallari, jihozlar va boshqalar bo‘yicha asoslovchi hujjatlarni hamda rasmiylashtirilgan kelishuv bayonnomalarini o‘rganish va narxlarini tahlil qilish;
 qurilish obyektlarida haqiqatda bajarilgan fizik ish hajmlarining loyiha-smeta hujjatlariga, oferta hamda bajarilgan ishlar to‘g‘risidagi hisob-faktura ma’lumotnomalari asosida nazorat o‘lchovidan o‘tkazish;
 nazorat o‘lchovi natijasiga ko‘ra pudrat shartnomasi asosida loyiha-smeta hujjatlarida, ofertada va bajarilgan ishlar to‘g‘risidagi hisob-faktura ma’lumotnomalarida nazarda tutilgan ish turlari va hajmlarining haqiqatda bajarilganligini ish turlari va hajmlari bo‘yicha tahlil qilish;
 nazorat o‘lchovi natijasiga ko‘ra qurilish obyektida haqiqatda bajarilgan ish turlari va hajmlarida loyiha-smeta hujjatlaridan chetga chiqish holatlarini tahlil qilish;
 bajarilgan ishlar to‘g‘risidagi hisob-faktura ma’lumotnomalari bo‘yicha qurilish obyektiga o‘rnatilgan asbob-uskunalarni hamda kommunikatsiya sohasida bajarilgan ishlarning sifati sinovdan (laboratoriyadan) o‘tkazilganligini yuzasidan moliyaviy nazoratni amalga oshirish.
 j) davlat xaridlarida budjet buyurtmachilari tomonidan qonunchilik hujjatlarida belgilangan talablarga rioya etilishi ustidan nazoratni amalga oshirish sohasida:
 davlat xaridlari sohasidagi qonunchilik hujjatlari talablariga rioya etilishi yuzasidan moliyaviy nazoratni amalga oshirish;
 davlat xaridlari jarayonida cheklovlarga amal qilinishi yuzasidan moliyaviy nazoratni amalga oshirish;
 elektron do‘kon (milliy do‘kon) vositasida, boshlang‘ich narxni pasaytirish uchun o‘tkaziladigan auksion vositasida va eng yaxshi takliflarni tanlash, tender va to‘g‘ridan to‘g‘ri tuziladigan shartnomalar orqali amalga oshiriladigan davlat xaridlari qonunchiligiga rioya etilishi yuzasidan moliyaviy nazoratni amalga oshirish;
 O‘zbekiston Respublikasi Prezidentining farmonlari va qarorlari, shuningdek, Vazirlar Mahkamasining qarorlarida to‘g‘ridan to‘g‘ri shartnoma asosida amalga oshirishga ruxsat berilgan xaridlar bo‘yicha shartnoma va shartnomaga oid qo‘shimcha kelishuvlar qonunda belgilangan talablarga rioya etilishi yuzasidan moliyaviy nazoratni amalga oshirish;
 davlat xaridlari sohasida budjet buyurtmachilarining ma’muriy javobgarlikka olib keladigan qonunchilik hujjatlarini buzish holatlari bo‘yicha o‘z vakolati doirasida bayonnomalar tuzish.
 z) O‘zbekiston Respublikasi tomonidan yoki davlat kafolati ostida jalb qilingan mablag‘lar, shuningdek, insonparvarlik yordami va texnik ko‘maklashish mablag‘laridan maqsadli foydalanilishi ustidan moliyaviy nazoratni amalga oshirish sohasida:
 O‘zbekiston Respublikasi tomonidan yoki davlat kafolati ostida jalb qilingan mablag‘lardan maqsadli foydalanilishi;
 O‘zbekiston Respublikasining davlat kafolati ostida qarz oluvchi-rezidentlar tomonidan qarz (kredit) bo‘yicha bitimlarda belgilangan muddatda qarzning to‘liq qoplanishi;
 O‘zbekiston Respublikasi nomidan chiqariladigan davlat qimmatli qog‘ozlari hisobiga tushgan mablag‘larning maqsadli sarflanishi;
 insonparvarlik yordami va texnik ko‘maklashish mablag‘laridan maqsadli foydalanilishi yuzasidan moliyaviy nazoratni amalga oshirish.
 i) davlat maqsadli jamg‘armalari va belgilangan tartibda tashkil etilgan boshqa jamg‘armalar mablag‘laridan foydalanishda qonunchilikka rioya etilishi ustidan nazoratni amalga oshirish sohasida:
 davlat maqsadli jamg‘armalari va belgilangan tartibda tashkil etilgan boshqa jamg‘armalar mablag‘laridan maqsadli foydalanilishi;
 davlat maqsadli jamg‘armalari va belgilangan tartibda tashkil etilgan boshqa jamg‘armalari daromadlarining hisoblanishi va o‘z vaqtida undirilishida qonunchilik hujjatlariga rioya etilishi yuzasidan davlat moliyaviy nazoratini amalga oshirish;
 O‘zbekiston Respublikasi Moliya vazirligi huzuridagi Qishloq xo‘jaligini davlat tomonidan qo‘llab-quvvatlash jamg‘armasi mablag‘laridan maqsadli foydalanilishi;
 O‘zbekiston Respublikasi Moliya vazirligi huzuridagi budjetdan tashqari Pensiya jamg‘armasidan ajratiladigan pensiya mablag‘lari, ijtimoiy nafaqalar va moddiy yordam hamda kompensatsiya mablag‘lari maqsadli sarflanishi;
 shaxsiy jamg‘arib boriladigan pensiya hisobvaraqlariga jamg‘arib boriladigan majburiy pensiya badallarining to‘g‘ri va to‘liq hisoblab chiqarilishi, o‘z vaqtida to‘lanishi hamda Aksiyadorlik tijorat Xalq banki va uning filiallarida fuqarolarning shaxsiy jamg‘arib boriladigan pensiya hisobvaraqlaridagi mablag‘laridan maqsadli foydalanilishi hamda foizlar to‘g‘ri hisoblab chiqarilishi;
 qonunchilik hujjatlariga muvofiq boshqa jamg‘armalar mablag‘larining maqsadli sarflanishi yuzasidan moliyaviy nazoratni amalga oshirish.
 l) o‘z vakolatlari doirasida jismoniy va yuridik shaxslarning murojaatlarini ko‘rib chiqish hamda ularning huquqlari, erkinliklari va qonuniy manfaatlariga rioya etilishini ta’minlash sohasida:
 jismoniy va yuridik shaxslarning, shuningdek, moliyaviy nazorat obyektlarining (davlat moliyaviy nazorati natijalari bo‘yicha e’tirozlar) murojaatlarini ko‘rib chiqish (o‘rganish va tekshirish);
 “Davlat auditi” dasturiy majmuasi orqali jismoniy shaxs(lar)dan tushgan xabar bo‘yicha masofaviy yoki qoidabuzarliklar sodir etilgan nazorat obyektiga chiqqan holda davlat moliyaviy nazorati tadbirini amalga oshirish;
 murojaatlarning ko‘rib chiqilishi ustidan doimiy monitoring va nazoratni amalga oshirish, ularning to‘liq, xolisona va o‘z vaqtida ko‘rib chiqilishini ta’minlash;
 tushgan va ko‘rib chiqilgan (o‘rganilgan, tekshirilgan) murojaatlarni umumlashtirish, tahlil qilish va ularning natijalari bo‘yicha tegishli choralar ko‘rish.
 k) Inspeksiya tizimida mansab vakolatini suiiste’mol qilish va boshqa korrupsiyaviy holatlarning oldini olish sohasida:
 xodimlarning huquqiy ongi va huquqiy madaniyatini yuksaltirish, tizimda korrupsiyaga nisbatan murosasiz munosabatni shakllantirish;
 tizimda korrupsiyaning oldini olishga doir chora-tadbirlarni amalga oshirish;
 korrupsiyaga oid huquqbuzarliklarni o‘z vaqtida aniqlash, ularga chek qo‘yish, ularning oqibatlarini, ularga imkon beruvchi sabablar va shart-sharoitlarni bartaraf etish;
 korrupsiyaga qarshi kurashish bo‘yicha faoliyatni amalga oshirish hamda unda ishtirok etuvchi boshqa davlat organlari va tashkilotlari bilan hamkorlik qilish.
 10. Inspeksiya va uning hududiy boshqarmalari o‘zlariga yuklatilgan vazifalar va funksiyalarni amalga oshirish uchun quyidagi huquqlarga ega:
 Inspeksiyaga yuklangan vazifalar va funksiyalarning bajarilishi bilan bog‘liq normativ-huquqiy hujjatlar loyihalarini, shuningdek, boshqa hujjatlarni Moliya vazirligiga belgilangan tartibda kiritish;
 davlat boshqaruvi organlari va xo‘jalik birlashmalaridan, mahalliy davlat hokimiyati organlaridan, boshqa davlat organlaridan hamda o‘zga tashkilotlardan o‘z vakolatlariga kiruvchi masalalar bo‘yicha materiallar, ma’lumotlar va tushuntirishlarni so‘rab olish;
 o‘ziga yuklatilgan vazifalarni amalga oshirish uchun ruxsat etilgan davlat organlari va tashkilotlarning ma’lumotlar bazasidan real vaqt rejimida foydalanish;
 boshqa davlat moliyaviy nazorati organlari, vazirliklar va idoralarning ichki audit va moliyaviy nazorat xizmatlari bilan axborot almashish;
 g‘aznachilik bo‘linmalaridan, O‘zbekiston Respublikasi Markaziy banki va tijorat banklaridan budjet tizimi budjetlari, davlat maqsadli jamg‘armalari va belgilangan tartibda tashkil etilgan boshqa jamg‘armalar mablag‘larining harakati to‘g‘risida ma’lumotlarni so‘rab olish;
 qonunchilik hujjatlariga muvofiq yozma so‘rov asosida davlat moliyaviy nazorati sohasida Inspeksiyaga yuklatilgan vazifalarni amalga oshirish uchun zarur bo‘lgan budjet tashkilotlari hamda budjet mablag‘lari oluvchilarning budjet mablag‘lari haqidagi ma’lumotlarni tijorat banklaridan olish;
 Aksiyadorlik tijorat Xalq banki filiallaridan fuqarolarning shaxsiy jamg‘arib boriladigan pensiya hisobvaraqlariga tushgan pensiya badallari to‘g‘risida ma’lumotlarni so‘rab olish;
 davlat moliyaviy nazoratini amalga oshirishda maxsus kasbiy bilimlarni talab etadigan masalalarni ko‘rib chiqish uchun davlat boshqaruvi organlari va xo‘jalik birlashmalari hamda boshqa tashkilotlarning mutaxassislarini ekspert sifatida jalb etish;
 budjet tizimi budjetlari mablag‘lari, shuningdek, O‘zbekiston Respublikasi tomonidan yoki davlat kafolati ostida jalb qilingan mablag‘lar hisobidan amalga oshirilgan qurilish obyektlarida qurilish qiymati 10 mlrd so‘mgacha bo‘lgan obyektlarda nazorat o‘lchovini o‘tkazish uchun belgilangan tartibda nazorat o‘lchovini o‘tkazish huquqiga ega bo‘lgan vakolatli tashkilotlarni jalb etish;
 nazorat obyektining mansabdor va boshqa mas’ul shaxslaridan moliyaviy nazorat tadbiri jarayonida paydo bo‘ladigan masalalar bo‘yicha tushuntirishlar berishni talab qilish;
 moliyaviy-xo‘jalik faoliyatiga taalluqli masalalar yuzasidan zarur hollarda nazorat obyektining xodimlarini taklif qilish va har bir xodim bilan alohida suhbat o‘tkazish hamda tegishli tushuntirish xatlarini yozma tartibda olish;
 zarur hollarda, kassa va kassa binolari, omborlar, arxivlar va boshqa binolarni muhrlash, qalbakilashtirish, soxtalashtirish va boshqa suiiste’molliklar alomatlari aniqlangan taqdirda esa — nazorat obyekti tegishli hujjatlarini olib qo‘yish, shuningdek, nazorat obyekti mansabdor shaxslaridan asosiy vositalar, tovar-moddiy boyliklar, pul mablag‘lari va hisob-kitoblar xatlovdan o‘tkazilishini talab qilish;
 davlat moliyaviy nazoratini amalga oshirish jarayonida aniqlangan xato va kamchiliklarni bartaraf etish, maqsadsiz va noqonuniy xarajatlarni, pul mablag‘lari va tovar-moddiy boyliklar kamomadini undirish, nazorat obyekti aybdor shaxslarini javobgarlikka tortish yuzasidan majburiy tusga ega taqdimnoma va ko‘rsatmalar kiritish;
 Inspeksiya faoliyatini amalga oshirish uchun zarur bo‘lgan binolarga xizmat ko‘rsatish ishlarini bajarish, inventar va xo‘jalik jihozlari, avtotransport, aloqa vositalari, hisoblash, kompyuter texnikasi, asbob-uskunalar, dasturiy ta’minot va boshqa tovarlarni xarid qilish uchun belgilangan tartibda shartnomalar tuzish.
 Inspeksiya davlat moliyaviy nazoratini har qanday davlat organlaridan, boshqa tashkilotlardan va ularning mansabdor shaxslaridan mustaqil ravishda, faqat qonunchilik hujjatlariga bo‘ysungan holda amalga oshiradi.
 Inspeksiya va uning hududiy boshqarmalari qonun hujjatlariga muvofiq boshqa huquqlarga ham ega bo‘lishi mumkin.
 11. Inspeksiya va uning hududiy boshqarmalari quyidagilarga majbur:
 o‘ziga yuklatilgan vazifa va funksiyalarni sifatli bajarish;
 har chorakda kamida bir marotaba hisobot choragidan keyingi oyning 20-kuniga qadar ommaviy axborot vositalari vakillari ishtirokida o‘z faoliyatiga oid hisobotlarni jamoatchilikka e’lon qilib borish;
 davlat moliyaviy nazorati natijalariga doir hujjatlarda bayon etilgan ma’lumotlarning ishonchliligi, xolisligi va to‘liqligini ta’minlash;
 davlat sirlarining hamda nazorat obyektlarining qonunchilik bilan qo‘riqlanadigan manfaatlari himoya qilinishini ta’minlash;
 budjet mablag‘lari oluvchilarning konsolidatsiyalashgan budjeti, shu jumladan, davlat qarzi mablag‘laridan to‘g‘ri foydalanilishi ustidan davlat moliyaviy nazorati tadbirlarini O‘zbekiston Respublikasi Prezidenti huzuridagi Tadbirkorlik subyektlarining huquqlari va qonuniy manfaatlarini himoya qilish bo‘yicha vakilni belgilangan tartibda xabardor qilgan holda amalga oshirish;
 Inspeksiya va uning hududiy boshqarmalari tomonidan “Davlat auditi” dasturiga yillik nazorat rejalari (shu jumladan, ularga kiritiladigan o‘zgartirishlar)ning kiritilishini, barcha nazorat tadbirlari ro‘yxatdan o‘tkazilishini, elektron ro‘yxatga olish daftarida qayd etilishini va ularning natijalari haqida axborot kiritilishini ta’minlash;
 hududiy boshqarmalar tomonidan davlat moliyaviy nazorati obyektlarida tizimli ravishda davom etayotgan va ko‘p miqdorda yoki juda ko‘p miqdorda aniqlangan huquqbuzarliklar to‘g‘risida Inspeksiyani xabardor qilish.
 Inspeksiyaning mansabdor shaxslari lavozim majburiyatlarini bajarish chog‘ida manfaatlar to‘qnashuviga olib keladigan yoki olib kelishi mumkin bo‘lgan shaxsiy manfaatdorlik yuzaga kelganligi to‘g‘risida Inspeksiya boshlig‘iga ma’lum qilishi, shuningdek, bunday to‘qnashuvning oldini olish yoki uni bartaraf etish choralarini ko‘rishi shart.
 12. Inspeksiya va uning hududiy boshqarmalarining mansabdor shaxslariga ushbu Nizomda belgilanmagan vazifalarni topshirish qat’iyan taqiqlanadi.
 13. Inspeksiyaga O‘zbekiston Respublikasi moliya vazirining taqdimnomasiga binoan O‘zbekiston Respublikasi Vazirlar Mahkamasi tomonidan lavozimga tayinlanadigan va lavozimdan ozod qilinadigan boshliq rahbarlik qiladi.
 Inspeksiya boshlig‘i tibbiy xizmat, transport va moddiy ta’minoti bo‘yicha moliya vaziri o‘rinbosariga tenglashtiriladi.
 Inspeksiya boshlig‘ining birinchi o‘rinbosari va o‘rinbosarlari O‘zbekiston Respublikasi moliya vazirining taqdimnomasiga binoan O‘zbekiston Respublikasi Vazirlar Mahkamasi tomonidan lavozimga tayinlanadi va lavozimdan ozod qilinadi.
 14. Inspeksiya xodimlari, hududiy boshqarmalarning boshliqlari, ularning o‘rinbosarlari va xodimlari Inspeksiya boshligining taqdimnomasiga binoan O‘zbekiston Respublikasi moliya vaziri tomonidan lavozimga tayinlanadi va lavozimdan ozod etiladi.
 Inspeksiyaning texnik va xizmat ko‘rsatuvchi xodimlari belgilangan tartibda Inspeksiya boshlig‘i tomonidan lavozimga tayinlanadi va lavozimdan ozod etiladi.
 15. Inspeksiya boshlig‘i:
 Inspeksiya va uning hududiy boshqarmalari faoliyatiga umumiy rahbarlikni amalga oshiradi;
 hududiy boshqarmalar bilan birgalikda Inspeksiyaga yuklatilgan vazifa va funksiyalarning samarali bajarilishini ta’minlaydi;
 qonunchilik hujjatlari va O‘zbekiston Respublikasi Prezidentining hujjatlari hamda topshiriqlari ijrosini ta’minlashda O‘zbekiston Respublikasi Prezidentining “Qonunchilik hujjatlari ijrosini samarali tashkil etishda davlat boshqaruvi organlari va mahalliy ijro etuvchi hokimiyat organlari rahbarlarining shaxsiy javobgarligini kuchaytirishga doir qo‘shimcha chora-tadbirlar to‘g‘risida” 2021-yil 10-fevraldagi PF-6166-son Farmonining talablariga qat’iy rioya etadi;
 Inspeksiya faoliyati doirasida ijro intizomini mustahkamlash bo‘yicha kompleks amaliy chora-tadbirlarni amalga oshirish, shuningdek, O‘zbekiston Respublikasi Prezidentining “O‘zbekiston Respublikasi Prezidentining hujjatlari va topshiriqlari samarali va natijali ijro etilishi, shuningdek ijro intizomini mustahkamlash uchun O‘zbekiston Respublikasi Prezidenti Davlat maslahatchilarining, Vazirlar Mahkamasi va uning komplekslari, davlat boshqaruvi organlari va xo‘jalik birlashmalari hamda barcha darajalardagi hokimliklar rahbarlarining shaxsiy javobgarligi to‘g‘risida” 2017-yil 11-apreldagi PQ-2881-son, “Ijro.gov.uz” ijro intizomi idoralararo yagona elektron tizimi samarali faoliyat ko‘rsatishini ta’minlashga qaratilgan qo‘shimcha chora-tadbirlar to‘g‘risida” 2021-yil 31-maydagi PQ-5132-son qarorlariga hamda Vazirlar Mahkamasining “Ijro intizomini mustahkamlash chora-tadbirlari to‘g‘risida” 1999-yil 12-yanvardagi 12-son qaroriga muvofiq topshiriqlarning o‘z vaqtida va sifatli bajarilishi uchun tarkibiy bo‘linmalar, shuningdek, hududiy boshqarmalar rahbarlarining shaxsiy mas’uliyatini oshirish choralarini ko‘radi;
 “Jismoniy va yuridik shaxslarning murojaatlari to‘g‘risida”gi O‘zbekiston Respublikasining Qonuniga muvofiq jismoniy va yuridik shaxslarning murojaatlarini ko‘rib chiqish muddatlariga qat’iy rioya etilishini ta’minlaydi;
 “Korrupsiyaga qarshi kurashish to‘g‘risida” O‘zbekiston Respublikasining Qonuniga muvofiq Inspeksiya tizimida korrupsiya va boshqa qonunbuzarliklarning oldini olish bo‘yicha choralar ko‘rish, shuningdek, huquq amaliyoti va qonunchilikni takomillashtirish bo‘yicha chora-tadbirlar ishlab chiqish va amalga oshirish yo‘li bilan ularni aniqlaydi, tahlil qiladi, ularni yuzaga keltiruvchi sabablar va shartlarni bartaraf etadi;
 hududiy boshqarmalar faoliyatini muvofiqlashtiradi va nazorat qiladi;
 Inspeksiya va uning hududiy boshqarmalari xodimlariga bajarilishi majburiy bo‘lgan ko‘rsatmalar beradi;
 xodimlarni mehnat munosabatlariga oid (ishga qabul qilish, ishdan bo‘shatish va boshqa ishga o‘tkazish bundan mustasno) buyruqlar, shu jumladan, xizmat safarlariga yuborish to‘g‘risida buyruqlar chiqaradi;
 davlat moliyaviy nazorati natijalari yuzasidan nazorat obyekti uchun ko‘rsatmalarni imzolaydi;
 O‘zbekiston Respublikasi moliya vaziriga Inspeksiyaga xodimlarni ishga qabul qilish, ishdan bo‘shatish va boshqa ishga o‘tkazish yuzasidan takliflar kiritadi;
 Inspeksiya va uning hududiy boshqarmalari xodimlari moliyaviy nazorat sohasida qayta tayyorlanishini va malakasi oshirilishini tashkil etadi;
 Inspeksiyaga va uning hududiy boshqarmalariga yuklangan vazifalarni bajarishda boshqa vazirliklar va idoralar bilan o‘zaro hamkorlikni tashkil qiladi;
 Inspeksiya xodimlari hamda Inspeksiya hududiy boshqarmalari boshliqlari va o‘rinbosarlari, xodimlarining funksional vazifalarini belgilaydi;
 O‘zbekiston Respublikasi Mehnat kodeksiga muvofiq Inspeksiya boshlig‘ining birinchi o‘rinbosari, o‘rinbosarlari va Inspeksiya hududiy boshqarmalari boshliqlarini rag‘batlantirish va ularga intizomiy jazolar qo‘llash bo‘yicha moliya vaziriga taqdimnoma kiritadi.
 O‘zbekiston Respublikasi Mehnat kodeksiga muvofiq Inspeksiya xodimlari hamda Inspeksiya hududiy boshqarmalari xodimlarini rag‘batlantiradi va ularga intizomiy jazolar qo‘llaydi.
 Inspeksiya boshlig‘i unga yuklatilgan vazifalar va funksiyalar bajarilishi yuzasidan shaxsan javobgar hisoblanadi.
 Inspeksiya boshligining birinchi o‘rinbosari:
 Inspeksiya boshlig‘i vaqtincha bo‘lmaganda, uning vazifalarini bajaradi;
 o‘ziga yuklatilgan vazifalar va funksiyalarning samarali bajarilishini ta’minlaydi;
 o‘zi mutasaddilik qiladigan tarkibiy bo‘linmalar faoliyatini muvofiqlashtiradi, ularning xodimlari o‘rtasida vazifalarni taqsimlaydi va bajarilishini nazorat qiladi;
 o‘zi mutasaddilik qiladigan tarkibiy bo‘linmalar tomonidan ish rejalari ishlab chiqilishini va tasdiqlangan reja ko‘rsatkichlarining bajarilishini ta’minlash choralarini ko‘radi;
 o‘zi mutasaddilik qiladigan tarkibiy bo‘linmalar faoliyatida ijro intizomiga rioya qilinishini ta’minlaydi, shuningdek, tarkibiy bo‘linmalar rahbarlarining shaxsiy mas’uliyatini oshirish chora-tadbirlarini ko‘radi;
 Moliya vazirligining o‘z faoliyatiga taalluqli topshiriqlari, Inspeksiya buyruqlari va topshiriqlarining o‘z vaqtida va sifatli bajarilishini ta’minlaydi;
 o‘zi mutasaddilik qiladigan tarkibiy bo‘linmalar rahbarlari va xodimlari faoliyati samaradorligi va natijadorligini muntazam ravishda tanqidiy tahlil qiladi;
 o‘zi mutasaddilik qiladigan tarkibiy bo‘linmalar rahbarlari va xodimlarini rag‘batlantirish va intizomiy javobgarlikka tortish bo‘yicha Inspeksiya boshlig‘iga takliflar kiritadi;
 Inspeksiya faoliyatiga taalluqli normativ-huquqiy hujjatlar loyihasini tayyorlash va ko‘rib chiqishda ishtirok etadi;
 o‘zi mutasaddilik qiladigan tarkibiy bo‘linmalar rahbarlari va xodimlari tomonidan lavozim majburiyatlarini bajarish chog‘ida odob-axloq qoidalariga rioya qilinishini ta’minlaydi va manfaatlar to‘qnashuvi yuzaga kelishining oldini olish yoki uni bartaraf etish choralarini ko‘radi.
 davlat siriga kiritilgan ma’lumotlar va maxfiy axborot bilan ishlashda qonun hujjatlari talablariga rioya qiladi.
 Inspeksiya boshlig‘i o‘rinbosari:
 o‘ziga yuklatilgan vazifalar va funksiyalarning samarali bajarilishini ta’minlaydi;
 o‘zi mutasaddilik qiladigan tarkibiy bo‘linmalar faoliyatini muvofiqlashtiradi, ularning xodimlari o‘rtasida vazifalarni taqsimlaydi va bajarilishini nazorat qiladi;
 o‘zi mutasaddilik qiladigan tarkibiy bo‘linmalar tomonidan ish rejalari ishlab chiqilishini va tasdiqlangan reja ko‘rsatkichlarining bajarilishini ta’minlash choralarini ko‘radi;
 o‘zi mutasaddilik qiladigan tarkibiy bo‘linmalar faoliyatida ijro intizomiga rioya qilinishini ta’minlaydi, shuningdek, tarkibiy bo‘linmalar rahbarlarining shaxsiy mas’uliyatini oshirish chora-tadbirlarini ko‘radi;
 Moliya vazirligining o‘z faoliyatiga taalluqli topshiriqlari, Inspeksiya buyruqlari va topshiriqlarining o‘z vaqtida va sifatli bajarilishini ta’minlaydi;
 o‘zi mutasaddilik qiladigan tarkibiy bo‘linmalar rahbarlari va xodimlari faoliyati samaradorligi va natijadorligini muntazam ravishda tanqidiy tahlil qiladi;
 o‘zi mutasaddilik qiladigan tarkibiy bo‘linmalar rahbarlari va xodimlarini rag‘batlantirish va intizomiy javobgarlikka tortish bo‘yicha Inspeksiya boshlig‘iga takliflar kiritadi;
 Inspeksiya faoliyatiga taalluqli normativ-huquqiy hujjatlar loyihasini tayyorlash va ko‘rib chiqishda ishtirok etadi;
 o‘zi mutasaddilik qiladigan tarkibiy bo‘linmalar rahbarlari va xodimlari tomonidan lavozim majburiyatlarini bajarish chog‘ida odob-axloq qoidalariga rioya qilinishini ta’minlaydi va manfaatlar to‘qnashuvi yuzaga kelishining oldini olish yoki uni bartaraf etish choralarini ko‘radi.
 davlat siriga kiritilgan ma’lumotlar va maxfiy axborot bilan ishlashda qonun hujjatlari talablariga rioya qiladi.
 16. Hududiy boshqarmalar boshliqlari o‘zining vakolati doirasida:
 xatlar, shuningdek, davlat moliyaviy nazorati natijalari yuzasidan nazorat obyekti uchun ko‘rsatmalarni;
 reja asosida o‘tkaziladigan moliyaviy nazoratni o‘tkazish huquqini beruvchi buyruqlarni;
 Inspeksiyaning ruxsati bilan rejadan tashqari moliyaviy nazorat tadbirlarni o‘tkazish to‘g‘risidagi buyruqlarni;
 tegishli hudud doirasida xodimlarni xizmat safariga yuborish to‘g‘risidagi buyruqlarni imzolaydi;
 O‘zbekiston Respublikasi Mehnat kodeksiga muvofiq Inspeksiya boshlig‘iga hududiy boshqarmalarning xodimlarini rag‘batlantirish va ularga intizomiy jazolar qo‘llash bo‘yicha takliflar kiritadi.
 Hududiy boshqarmalar boshliqlari ularga yuklatilgan vazifalar va funksiyalar bajarilishi yuzasidan shaxsan javobgar hisoblanadi.
 17. Inspeksiya va uning hududiy boshqarmalari moliyaviy nazorat faoliyatini tegishli ravishda O‘zbekiston Respublikasi moliya vaziri va Inspeksiya boshlig‘i tomonidan tasdiqlanadigan yillik nazorat rejasi asosida amalga oshiradi.
 18. Inspeksiya va uning hududiy boshqarmalari qonunchilik hujjatlarida nazarda tutilgan hollarda rejadan tashqari moliyaviy nazoratni amalga oshirishi mumkin.
 19. Moliyaviy nazorat tadbiri o‘tkazish bilan band bo‘lgan Inspeksiya va uning hududiy boshqarmalari xodimlarini bir vaqtning o‘zida boshqa moliyaviy nazorat tadbiri o‘tkazilishiga jalb etish qat’iyan taqiqlanadi.
 Mansabdor shaxslar bir nazorat obyektida ketma-ket taftish o‘tkazish uchun tayinlanishiga yo‘l qo‘yilmaydi.
 Inspeksiyaning va uning hududiy boshqarmalarining Masofaviy nazoratni amalga oshirish va xavflarni baholash bo‘limi hamda Axborot texnologiyalari va ma’lumotlar bazasini shakllantirish shu’basi mutaxassislarini nazorat obyektlarida moliyaviy nazorat tadbirlari o‘tkazish uchun jalb etish taqiqlanadi.
 Bir moliyaviy nazorat obyektida moliyaviy nazorat tadbirlari natijasida aniqlangan moliyaviy qonunchilik buzilishi holatlari bo‘yicha mazkur moliyaviy nazorat obyektida avvalgi moliyaviy nazorat tadbirlari davriga mos keladigan qonunchilik buzilishi holatlariga dastlabki moliyaviy nazorat tadbirlarini o‘tkazgan mansabdor shaxs javobgar hisoblanadi.
 Inspeksiyaning va uning hududiy boshqarmalarining moliyaviy nazorat funksiyasi yuklatilgan xodimlari nazorat obyektlarida tuzilgan ro‘yxat asosida olib qo‘yilgan hujjatlar saqlanishini ta’minlash hamda zarurat bo‘lganda kassani, kassa xonalarini va xizmat xonalarini, omborlarni hamda arxivlarni muhrlash (tamg‘alash) uchun maxsus muhrga ega bo‘ladi.
 20. Inspeksiya va uning hududiy boshqarmalari xodimlari (moliyaviy nazorat funksiyasi yuklatilmagan xodimlar bundan mustasno) attestatsiyasi har uch yilda o‘tkaziladi.
 21. Inspeksiya moddiy-texnika ta’minoti O‘zbekiston Respublikasi Davlat budjeti, O‘zbekiston Respublikasi moliya tizimi xodimlarini moddiy rag‘batlantirish va ijtimoiy rivojlantirish jamg‘armasi, Inspeksiyani ijtimoiy rivojlantirish va xodimlarni moddiy rag‘batlantirish jamg‘armasi mablag‘lari, shuningdek, qonunchilik hujjatlari bilan taqiqlanmagan boshqa manbalar hisobiga amalga oshiriladi.
 Inspeksiyaning boshqaruv xodimlari maqomi, mehnatga haq to‘lash va tibbiy xizmat sharoitlari bo‘yicha O‘zbekiston Respublikasi Moliya vazirligining tegishli xodimlariga tenglashtiriladi.
 22. Moliyaviy nazorat obyektlarining mansabdor shaxslari Inspeksiya va uning hududiy boshqarmalari xodimlari tomonidan davlat moliyaviy nazoratini amalga oshirish uchun zarur shart-sharoitlarni yaratishga majburdirlar.
 23. Inspeksiya va uning hududiy boshqarmalarining faoliyatiga noqonuniy aralashish yoki to‘sqinlik qilish, noto‘g‘ri ma’lumotni taqdim etish yoki taqdim etishdan bo‘yin tovlash, shuningdek, Inspeksiyaning mansabdor shaxslarini Inspeksiyaga qonunchilik hujjatlari bilan yuklatilmagan vazifalarni bajarishga majburlash hamda ularga har qanday shaklda ta’sir ko‘rsatish taqiqlanadi va qonunchilikda belgilangan javobgarlikka sabab bo‘ladi.
 24. Mazkur Nizom talablari buzilishida aybdor bo‘lgan shaxslar qonunchilik hujjatlarida belgilangan tartibda javob beradilar.
 25. Mazkur Nizomning 5-bandi uchinchi xatboshisi 2023-yil 1-sentabrdan boshlab kuchga kiradi.
 1. Ushbu Nizom O‘zbekiston Respublikasi Moliya vazirligi huzuridagi Davlat moliyaviy nazorati inspeksiyasini (keyingi o‘rinlarda — Inspeksiya) ijtimoiy rivojlantirish va xodimlarni moddiy rag‘batlantirish jamg‘armasini (keyingi o‘rinlarda — Jamg‘arma) tashkil etish, Jamg‘arma mablag‘larini shakllantirish va ulardan foydalanish tartibini belgilaydi.
 2. Jamg‘arma mablag‘lari quyidagi manbalar hisobidan shakllantiriladi:
 budjet tashkilotlari va budjet mablag‘lari oluvchilarda o‘tkazilgan nazorat tadbirlari (huquqni muhofaza qiluvchi organlarning qarorlariga asosan o‘tkaziladigan nazorat tadbirlari bilan birga) natijalari bo‘yicha Inspeksiya va uning hududiy boshqarmalari tomonidan budjet, davlat maqsadli va boshqa jamg‘armalari daromadiga undirilgan rastratalar, talon-toroj, kamomad, penya va jarimalar hamda noqonuniy xarajatlar summalarining 8 foizi;
 o‘tkazilgan nazorat tadbirlarida Inspeksiya va uning hududiy boshqarmalari xodimlari tomonidan tovar (ish, xizmat) yetkazib beruvchi tashkilot tomonidan shartnoma shartlarini bajarmaganlik uchun hisoblanib, belgilangan tartibda undirilgan jarima (penya) summalarining 10 foizi;
 o‘tkazilgan nazorat tadbirlarida Inspeksiya va uning hududiy boshqarmalari xodimlari tomonidan aniqlangan haqiqatda bajarilmagan va hisobotga qo‘shib yozilgan qurilish-ta’mirlash ishlari bo‘yicha aniqlangan va sud qaroriga asosan O‘zbekiston Respublikasining Davlat budjeti va davlat maqsadli jamg‘armalari daromadiga undirilgan summaning 10 foizi;
 Inspeksiya va uning hududiy boshqarmalarining xodimlari tomonidan budjet va smeta-shtat intizomini buzish bo‘yicha ma’muriy huquqbuzarlik to‘g‘risida tuzilgan bayonnomalarga asosan undirilgan jarima summasining 40 foizi;
 Inspeksiya va uning hududiy boshqarmalarining xodimlari tomonidan Davlat xaridlari to‘g‘risidagi qonunchilikni buzish bo‘yicha ma’muriy huquqbuzarlik to‘g‘risida tuzilgan bayonnomalarga asosan undirilgan jarima summasining 100 foizi;
 O‘zbekiston Respublikasi Moliya vazirligining moliya tizimi xodimlarini moddiy rag‘batlantirish va ijtimoiy rivojlantirish jamg‘armasi mablag‘lari hisobidan Inspeksiya jamg‘armasiga o‘tkazib berilgan moliyaviy yordam mablag‘lari;
 Jamg‘armaning vaqtinchalik bo‘sh turgan mablag‘larini tijorat banklariga depozitga qo‘yishdan olingan foiz tarzidagi daromadlar;
 qonunchilik hujjatlarida taqiqlanmagan boshqa manbalar.
 Davlat moliyaviy nazorati organlari bilan hamkorlikda o‘tkazilgan nazorat tadbirlarida Inspeksiya va uning hududiy boshqarmalari xodimlari tomonidan aniqlangan noqonuniy xarajatlar, talon-toroj, rastratalar, kamomadlar, shartnoma shartlarini bajarmaganlik uchun hisoblanib, belgilangan tartibda undirilgan jarima (penya) summalari va qo‘shib yozilgan bajarilmagan va sifatsiz bajarilgan qurilish-ta’mirlash ishlari summalari bo‘yicha tiklangan yoki undirilgan mablag‘larning tegishli qismi mazkur Nizomning 2-bandi ikkinchi — to‘rtinchi xatboshilarida belgilangan tartibda Jamg‘armaga undiriladi.
 3. Jamg‘armaga tushgan mablag‘lar O‘zbekiston Respublikasi Moliya vazirligi G‘aznachiligida ochilgan maxsus shaxsiy hisobvaraqda jamlanadi.
 4. Tasdiqlangan daromadlar va xarajatlar smetasidan ortiqcha haqiqiy tushumlarni xarajat qilish smetalarga tegishli o‘zgartirishlar kiritilgandan so‘ng amalga oshiriladi.
 5. Inspeksiya rahbari, u bo‘lmagan taqdirda esa — uning birinchi o‘rinbosari Jamg‘arma mablag‘larini boshqaruvchi hisoblanadi.
 6. Jamg‘arma mablag‘lari quyidagi maqsadlarga ishlatiladi:
 a) Inspeksiya va uning hududiy boshqarmalari xodimlarini moddiy rag‘batlantirish uchun:
 xodimlarning funksional vazifalarini bajarishi, bilim darajasi, kasbiy qobiliyatlarini inobatga olgan holda Jamg‘arma mablag‘larini tasarruf etuvchi vakolat bergan organ (Inspeksiya rahbari tomonidan belgilangan tartibda tashkil etilgan Komissiya) tomonidan lavozim maoshining 200 foizi (qurilish obyektlarida nazorat o‘lchovini o‘tkazishga mas’ul xodimlarga lavozim maoshining 300 foizi) miqdoridan ko‘p bo‘lmagan miqdorlarda xodimlarning oylik lavozim maoshlariga (rag‘batlantirish koeffitsiyentini inobatga olgan holda) belgilanadigan shaxsiy ustamalarni to‘lashga;
 moliyaviy nazorat tadbirlari (ishtirok etgan xodimlarga) natijasi bo‘yicha aniqlanib, undirilgan qonunbuzilishlar summalarining Jamg‘armaga tushgan qismining 10 foizi, biroq mehnatga haq to‘lashning eng kam miqdorining 15 barobaridan ko‘p bo‘lmagan miqdorida mukofotlashga;
 Inspeksiya rahbariga O‘zbekiston Respublikasi moliya vaziri tomonidan belgilanadigan lavozim maoshining (rag‘batlantirish koeffitsiyentini inobatga olgan holda) 200 foizi miqdoridan ko‘p bo‘lmagan miqdorda har oylik ustamalarni to‘lashga;
 o‘ta muhim va tezkor ishlarni bajarganligi, davlat moliyaviy nazorati natijalari bo‘yicha yuqori ko‘rsatkichlarga erishganligi, tizimli moliyaviy qonun buzilishining oldini olish yuzasidan dasturiy majmualarni takomillashtirish bo‘yicha takliflari qabul qilinganligi hamda Inspeksiya faoliyatida faol ishtirok etganligi uchun xodimni lavozim maoshining (rag‘batlantirish koeffitsiyentini inobatga olgan holda) 200 foizi miqdoridan ko‘p bo‘lmagan miqdorda mukofotlashga;
 xodimlarning mehnat ta’til pulini, shuningdek, foydalanilmagan mehnat ta’tillari uchun pullik kompensatsiya pulining tegishli qismini to‘lashga;
 b) quyidagi holatlarda xodimlarni bir yo‘la rag‘batlantirish uchun:
 bayram kunlarida (O‘zbekiston Respublikasi Mehnat kodeksining 131-moddasiga muvofiq), shuningdek, chorak yakuni munosabati bilan lavozim maoshining (rag‘batlantirish koeffitsiyentini inobatga olgan holda) bir baravari miqdorigacha mukofotlashga;
 v) Inspeksiya va uning hududiy boshqarmalari xodimlarini ijtimoiy himoya qilish uchun:
 O‘zbekiston Respublikasi Moliya vazirligi tomonidan belgilangan tartibda uy-joy bilan ta’minlanmagan Inspeksiya va uning hududiy boshqarmalari xodimlariga amaldagi sarf-xarajatlar doirasida uy-joyni ijaraga berish shartnomasiga muvofiq uy-joylarni ijaraga olganlik (ijarada turganlik) uchun bazaviy hisoblash miqdorining 7 baravaridan oshmagan miqdorda har oylik kompensatsiya to‘lashga;
 jamoat transportidan (marshrut va yo‘nalishli taksilardan tashqari) foydalanish xarajatlarini qisman qoplash uchun bazaviy hisoblash miqdorining ikki barobari miqdorida kompensatsiya to‘lashga;
 xodimlarni ijtimoiy muhofaza qilish va ularning mehnati samaradorligini oshirish maqsadida har oyda ovqatlanish xarajatlarini qisman qoplash uchun bazaviy hisoblash miqdorining ikki barobari miqdorida kompensatsiya to‘lashga;
 alohida zaruratga ko‘ra, yilda bir marta (xodimlar 50 va 60 yoshga to‘lgan yubiley sanalarida, baxtsiz hodisa, og‘ir kasalligi sababli davolanish, sog‘lig‘ini tiklash, oilaning kam ta’minlanganligi va moliyaviy holatining og‘irligi) lavozim maoshining (rag‘batlantirish koeffitsiyentini inobatga olgan holda) ikki barobari miqdorida moddiy yordam berishga;
 qishloq xo‘jaligi mahsulotlarini sotib olish uchun yilda bir marta (qoida tariqasida kuz oylarida) mehnatga haq to‘lashning eng kam miqdorining sakkiz baravarigacha miqdorida moddiy yordam puli berishga;
 xodim yoki uning farzandlari nikohdan o‘tishi munosabati bilan lavozim maoshining (rag‘batlantirish koeffitsiyentini inobatga olgan holda) ikki barobari miqdorigacha moddiy yordam berishga;
 xodim yoki yaqin qarindoshi (ota-onasi, turmush o‘rtog‘i, farzandi) vafot etganda — vafoti to‘g‘risida guvohnoma nusxasi taqdim etilganda mehnatga haq to‘lashning eng kam miqdorining to‘rt yarim barobari miqdorida moddiy yordam berishga;
 xodimlarning mehnat shart-sharoitlarini yaxshilash va mehnatini muhofaza qilishga;
 kadrlarni tayyorlash, qayta tayyorlash va ularning malakasini oshirish, shu jumladan, xodimlarning xorijiy mamlakatlarda va ta’lim muassasalarida tajriba o‘rganishlarini tashkil etishga;
 Inspeksiya va uning huquqiy boshqarmalari xodimlari hamda ularning oila a’zolarini madaniy hordiq olishlarini tashkil etish uchun har yili ikki martagacha madaniy va sport tadbirlarini moliyalashtirish, xodimlarning sanatoriylarda dam olishini tashkil etish uchun belgilangan tartibda mablag‘lar ajratishga;
 Inspeksiya va uning hududiy boshqarmalari xodimlarining oliy ta’lim tizimida o‘qish, qayta tayyorlash va malaka oshirish davri uchun o‘rtacha oylik ish haqi to‘lashga;
 Inspeksiya va uning hududiy boshqarmalari xodimlarining ish vaqtidan tashqari ishlari hamda dam olish kunlari va bayram kunlaridagi ishlari uchun qonunchilik hujjatlarida belgilangan tartibda qo‘shimcha haq to‘lashga;
 bayramlar hamda madaniy va sport tadbirlarini o‘tkazish, shuningdek, sport tadbirlarida qatnashuvchi Inspeksiya va uning hududiy boshqarmalari xodimlari uchun sport kiyimlari va zarur sport anjomlarini sotib olish xarajatlariga;
 g) Inspeksiya va uning hududiy boshqarmalari moddiy-texnika bazasini rivojlantirish uchun:
 Inspeksiya va uning hududiy boshqarmalari bino va inshootlarini mukammal va joriy ta’mirlash, qo‘shimcha obyektlarni (ma’muriy binolar va boshqa obyektlar) qurish, rekonstruksiya qilish, sotib olish, ijara hamda obyektlarni saqlash xarajatlariga;
 Inspeksiya va uning hududiy boshqarmalari ish faoliyatini ta’minlash bilan bog‘liq ma’muriy va xo‘jalik sarf-xarajatlarini (kommunal xizmatlar va boshqa xarajatlar, safar xarajatlari, avtotransportlarning ijara xarajatlarini) qoplashga;
 axborot-kommunikatsiya texnologiyalarini takomillashtirish, innovatsion va ilg‘or texnologiyalarni joriy etish, aloqa vositalari, hisoblash texnikasi, kompyuter va tashkiliy texnikani sotib olish, ta’mirlash, ularga texnik xizmat ko‘rsatish va ulardan foydalanish, dasturiy ta’minot vositalari xarid qilish va xizmat ko‘rsatishga;
 budjet-soliq siyosatiga doir o‘quv va metodik qo‘llanmalar hamda normativ-huquqiy hujjatlar loyihalarini chop ettirish, shuningdek, O‘zbekiston Respublikasining qonunchilik hujjatlari to‘plamlarini sotib olishga;
 Inspeksiya va uning hududiy boshqarmalari faoliyati uchun inventarlar va xo‘jalik jihozlari, avtotransport vositalari, ehtiyot qismlar va boshqalarni sotib olish, shuningdek, ularni joriy va mukammal ta’mirlashga;
 konferensiya, simpozium, seminar, trening, yig‘ilish, uchrashuv, bayram, madaniy va sport tadbirlarini tashkil qilish hamda o‘tkazishga;
 d) Inspeksiya va uning hududiy boshqarmalarining idoraviy xarajatlari uchun:
 xorijiy delegatsiyalarni kutib olish va kuzatish bilan bog‘liq bo‘lgan vakillik xarajatlari uchun (mehmonlarni kutib olish va kuzatish, mehmonxona, transport, tarjimonlarni yollash xarajatlari hamda esdalik sovg‘alarini xarid qilish bilan bog‘liq bo‘lgan xarajatlar va boshqalar);
 Inspeksiya xodimlarining xorijiy davlatlarga amalga oshiradigan xizmat safarlari xarajatlari, xizmat safari davridagi vakillik xarajatlariga (rasmiy qabullar bilan bog‘liq xarajatlarga, tarjimonlarni yollash xarajatlariga hamda bazaviy hisoblash miqdorining ellik barobarigacha miqdorida esdalik sovg‘alarini xarid qilish bilan bog‘liq bo‘lgan xarajatlar va boshqalarga);
 iqtisodiy, ma’naviy va ma’rifiy sohalarga oid ma’ruza qiluvchi mutaxassislar, Inspeksiya va uning hududiy boshqarmalari faoliyatiga jalb etilgan boshqa davlat organlari va tashkilotlar, shu jumladan, xorijiy tashkilotlarning ekspertlari va mutaxassislarining shartnoma asosida mehnatiga qonunchilik hujjatlarida belgilangan tartibda haq to‘lanishiga;
 kadrlarni tayyorlash va qayta tayyorlash (shu jumladan, xorijiy davlatlarda) hamda Inspeksiya xodimlarining chet el xizmat safarlariga borishi, shuningdek, xorijiy davlatlarda tajribasini oshirishi bilan bog‘liq xarajatlarni qoplashga;
 O‘zbekiston Respublikasi Moliya vazirligining moliya tizimi xodimlarini moddiy rag‘batlantirish va ijtimoiy rivojlantirish jamg‘armasiga zarur hollarda mablag‘ ajratishga;
 e) qonunchilik hujjatlarida taqiqlanmagan boshqa xarajatlarga.
 7. Jamg‘arma mablag‘lari hisobidan moddiy rag‘batlantirish xarajatlari Inspeksiya rahbarining buyrug‘iga muvofiq amalga oshiriladi.
 8. Jamg‘armaning joriy yilda foydalanilmay qolgan mablag‘lari keyingi moliya yiliga o‘tkaziladi va O‘zbekiston Respublikasi Davlat budjeti daromadlariga olib qo‘yilmaydi.
 9. Jamg‘arma tushumlarining prognoz ko‘rsatkichlari yil boshida kutilayotgan Jamg‘armadagi qoldiq mablag‘lar hamda moliya yili davomida tushadigan tushumlardan kelib chiqib joriy yildagi prognoz ko‘rsatkichlari belgilanadi.
 10. Jamg‘arma mablag‘lari bo‘yicha daromadlar va xarajatlar smetasi amaldagi qonunchilikka muvofiq ushbu Jamg‘armadan moliyalashtirilishi mumkin bo‘lgan xarajatlar bo‘yicha ehtiyojdan kelib chiqib, budjet tasnifiga asosan Inspeksiya tomonidan hisob-kitob qilinadi.
 11. Jamg‘arma bo‘yicha daromadlar va xarajatlar smetasi hamda Jamg‘arma mablag‘lari hisobidan Inspeksiyaning qo‘shimcha shtat birliklari jadvali Inspeksiya tomonidan tasdiqlanib, Moliya vazirligiga ro‘yxatdan o‘tkazish uchun taqdim etiladi.
 12. Davlat budjeti tasnifiga asosan Jamg‘arma smetasining daromad hamda xarajatlar qismi guruhlar bo‘yicha moddalarga bo‘lingan holda tuziladi va Inspeksiya rahbariyati tomonidan tasdiqlanib, belgilangan tartibda ro‘yxatdan o‘tkaziladi.
 13. Jamg‘arma daromadlari va xarajatlari smetasini ro‘yxatdan o‘tkazish amaldagi qonunchilik hujjatlarida belgilangan tartibda va muddatlarda amalga oshiriladi.
 14. Jamg‘arma bo‘yicha daromadlar va xarajatlar smetasiga tegishli o‘zgartirishlar kiritish Inspeksiya tomonidan amalga oshiriladi. Bunda tasdiqlangan daromadlar va xarajatlar smetasiga qo‘shimcha mablag‘ talab etilganda, unga o‘zgartirishlar tushumlarning haqiqiy hajmidan kelib chiqqan holda Inspeksiya tomonidan amalga oshiriladi hamda belgilangan tartibda ro‘yxatdan o‘tkaziladi.
 15. Jamg‘arma mablag‘lari tushumi va xarajatlari to‘g‘risidagi hisobotlar belgilangan tartibda va muddatlarda O‘zbekiston Respublikasi Moliya vazirligiga taqdim etiladi.
 16. Jamg‘arma mablag‘larining shakllantirilishi va maqsadli foydalanilishi bo‘yicha Inspeksiya rahbari mas’ul hisoblanadi.
 17. Jamg‘arma mablag‘larining maqsadli ishlatilishi yuzasidan nazorat qonunchilik hujjatlarida belgilangan tartibda amalga oshiriladi.
 18. Ushbu Nizom talablari buzilishida aybdor bo‘lgan shaxslar qonunchilik hujjatlarida belgilangan tartibda javob beradilar.
 1. Vazirlar Mahkamasining 1998-yil 2-iyuldagi 275-son qarori bilan (O‘zbekiston Respublikasi QT, 1998-y., 7-son, 23-modda) tasdiqlangan Spirt va alkogolli mahsulotlarni ishlab chiqarish, idishlarga quyish, saqlash va ulgurji sotishni hisobga olish hamda nazorat qilishga oid nizomining VIII bo‘limi quyidagi tahrirda bayon etilsin:
 28. Soliq organlari:
 aksiz solig‘ining to‘g‘ri hisoblab chiqilishi va to‘lanishi;
 alkogol mahsulotlarining (tabiiy va ko‘piklanadigan vinodan tashqari) aksiz markalari va muvofiqlik belgilari bilan to‘g‘ri markirovka qilinishi;
 alkogol mahsulotlarini belgilangan tartibda identifikatsiya vositalari yordamida markirovkalash va kelgusida kuzatish talablariga rioya etilishi ustidan nazoratni amalga oshiradilar;
 29. Alkogol va tamaki bozorini tartibga solish hamda vinochilikni rivojlantirish agentligi:
 xomashyo, materiallar sarfi va tayyor mahsulot chiqishi normativlariga rioya qilinishi;
 spirt va vino-aroq mahsulotlarini amalda ishlab chiqarish, ulardan foydalanish va ularni sotish hajmlarining buxgalteriya hisobi va hisoboti ma’lumotlariga muvofiqligi;
 spirt va alkogolli mahsulotlarni saqlash va berish (sotish) talablariga rioya etilishi ustidan nazoratni amalga oshiradilar”.
 2. Vazirlar Mahkamasining 1999-yil 3-sentabrdagi 414-son qarori (O‘zbekiston Respublikasi QT, 1999-y., 9-son, 51-modda) bilan tasdiqlangan Budjet tashkilotlarining xarajatlarini moliyalashtirish (to‘lash) tartibining 35-bandi birinchi xatboshisidagi “Moliya vazirligining Nazorat-taftish bosh boshqarmasi, uning hududiy organlari” so‘zlari “Moliya vazirligi huzuridagi Davlat moliyaviy nazorati inspeksiyasi va uning hududiy boshqarmalari” so‘zlari bilan almashtirilsin.
 3. Vazirlar Mahkamasining “Qishloqni lizing shartlarida qishloq xo‘jaligi texnikasi bilan ta’minlash chora-tadbirlari to‘g‘risida” 2000-yil 2-noyabrdagi 424-son qarori (O‘zbekiston Respublikasi QT, 2000-y., 11-son, 70-modda) 6-bandining to‘rtinchi xatboshisidagi “Moliya vazirligining Davlat moliyaviy nazorati departamenti” so‘zlari “Moliya vazirligi huzuridagi Davlat moliyaviy nazorati inspeksiyasi” so‘zlari bilan almashtirilsin.
 4. Vazirlar Mahkamasining 2001-yil 24-oktabrdagi 419-son qarori (O‘zbekiston Respublikasi QT, 2001-y., 10-son, 56-modda) bilan tasdiqlangan Davlat ehtiyojlari uchun xarid qilinadigan qishloq xo‘jaligi mahsulotlarining hisob-kitob jamg‘armasi daromad (foyda)larini taqsimlash va ulardan foydalanish tartibi to‘g‘risidagi nizomning 9-bandidagi “Moliya vazirligining Nazorat-taftish bosh boshqarmasi” so‘zlari “Moliya vazirligi huzuridagi Davlat moliyaviy nazorati inspeksiyasi” so‘zlari bilan almashtirilsin.
 5. Vazirlar Mahkamasining 2004-yil 8-iyundagi 264-son qarori (O‘zbekiston Respublikasi QT, 2004-y., 6-son, 53-modda) bilan tasdiqlangan Respublika ixtisoslashtirilgan markazlari daromadlarini shakllantirishning asosiy manbalari va ular faoliyatini moliyalashtirish tartibi to‘g‘risida nizomning 23-bandidagi “Moliya vazirligining Nazorat-taftish bosh boshqarmasi” so‘zlari “Moliya vazirligi huzuridagi Davlat moliyaviy nazorati inspeksiyasi va uning hududiy boshqarmalari” so‘zlari bilan almashtirilsin.
 6. Vazirlar Mahkamasining 2004-yil 21-dekabrdagi 595-son qarori (O‘zbekiston Respublikasi QT, 2004-y., 12-son, 110-modda) bilan tasdiqlangan Fuqarolarning shaxsiy jamg‘arib boriladigan pensiya hisobvaraqlaridan mablag‘larni to‘lash tartibi to‘g‘risidagi nizomning 22-bandidagi “Moliya vazirligining nazorat-taftish organlari” so‘zlari “O‘zbekiston Respublikasi Moliya vazirligi huzuridagi Davlat moliyaviy nazorati inspeksiyasi” so‘zlari bilan almashtirilsin.
 7. Vazirlar Mahkamasining 2007-yil 20-martdagi 53-son qarori (O‘zbekiston Respublikasi QT, 2007-y., 2-3-son, 15-modda) bilan tasdiqlangan O‘zbekiston Respublikasi Moliya vazirligining G‘aznachiligi to‘g‘risidagi nizomning 11-bandi uchinchi xatboshisidagi “Moliya vazirligining Nazorat-taftish bosh boshqarmasiga va uning hududiy bo‘linmalariga” so‘zlari “Moliya vazirligi huzuridagi Davlat moliyaviy nazorati inspeksiyasi va uning hududiy boshqarmalariga” so‘zlari bilan almashtirilsin.
 8. Vazirlar Mahkamasining 2008-yil 1-avgustdagi 165-son qarori bilan tasdiqlangan O‘rta maxsus, kasb-hunar ta’limi muassasalari xodimlari mehnatiga haq to‘lashning takomillashtirilgan tizimini tasdiqlash to‘g‘risidagi nizomning 22-bandidagi “Moliya vazirligining Nazorat-taftish bosh boshqarmasi va uning hududiy bo‘linmalari” so‘zlari “Moliya vazirligi huzuridagi Davlat moliyaviy nazorati inspeksiyasi va uning hududiy boshqarmalari” so‘zlari bilan almashtirilsin.
 9. Vazirlar Mahkamasining 2009-yil 8-apreldagi 102-son qarori (O‘zbekiston Respublikasi QT, 2009-y., 4-son, 26-modda) bilan tasdiqlangan Davlat mulkini ijaraga berish tartibi to‘g‘risidagi nizomning 38-bandidagi “Moliya vazirligining Nazorat-taftish bosh boshqarmasi” so‘zlari “Moliya vazirligi huzuridagi Davlat moliyaviy nazorati inspeksiyasi” so‘zlari bilan almashtirilsin.
 10. Vazirlar Mahkamasining 2010-yil 19-fevraldagi 30-son qarori (O‘zbekiston Respublikasi QT, 2010-y., 2-son, 11-modda) bilan tasdiqlangan O‘zbekiston Respublikasi Moliya vazirligi huzuridagi budjetdan tashqari Pensiya jamg‘armasi to‘g‘risidagi nizomning 40-bandidagi “Moliya vazirligining Davlat moliyaviy nazorati departamenti va uning hududiy organlari” so‘zlari “Moliya vazirligi huzuridagi Davlat moliyaviy nazorati inspeksiyasi va uning hududiy boshqarmalari” so‘zlari bilan almashtirilsin.
 11. Vazirlar Mahkamasining “Vazirliklar, davlat qo‘mitalari va idoralarning budjetdan tashqari jamg‘armalariga mablag‘lar ajratishni tartibga solish chora-tadbirlari to‘g‘risida” 2010-yil 2-apreldagi 62-son qaroriga (O‘zbekiston Respublikasi QT, 2010-y., 4-son, 14-modda) 1-ilovada:
 a) 11-pozitsiyasi quyidagi tahrirda bayon etilsin:
 b) quyidagi mazmundagi 42 — 44-pozitsiyalar bilan to‘ldirilsin:
 12. Vazirlar Mahkamasining “Respublikaning oliy ta’lim muassasalarini moliyalashtirish tartibini yanada takomillashtirish chora-tadbirlari to‘g‘risida” 2010-yil 16-avgustdagi 178-son qarorining 5-bandidagi “Moliya vazirligining Nazorat-taftish bosh boshqarmasi” so‘zlari “Moliya vazirligi huzuridagi Davlat moliyaviy nazorati inspeksiyasi” so‘zlari bilan almashtirilsin.
 14. Vazirlar Mahkamasining 2012-yil 11-apreldagi 106-son qarori (O‘zbekiston Respublikasi QT, 2012-y., 4-son, 25-modda) bilan tasdiqlangan Hosildorligi pa